Assad holdt 1. mai-appell på kraftverk
Presidenten markerte 1. mai med å besøke et kraftverk i hovedstaden Damaskus, der han holdt en kort appell for arbeiderne. I talen hyllet han arbeiderne for å ha stått imot opprørernes forsøk på å ødelegge landets infrastruktur. - Terrorister, og deres støttespillere, forsøker å sende landet inn i mørket, men dere har vist at dere ikke lar angrepene hindre dere i å oppfylle deres nasjonale plikt, sa Assad. Bilder fra statlig TV viser presidenten ikledd mørk dress som håndhilser på arbeiderne. Sjarmoffensiven kommer dagen etter at en bilbombe eksploderte i hovedstaden, og tok livet av minst 14 mennesker.USAs president Barack Obama slo tirsdag fast at det nå foreligger bevis på at det er brukt kjemiske våpen i Syria. Han varsler at dette kan endre stormaktens tilnærming til krisen. Presidenten har tidligere varslet at nettopp bruk av kjemiske våpen er en «rød linje» og vil kunne føre til en endring i USAs holdning, som hittil har vært avventende, melder NTB. Likevel understreket Obama at USA ikke vil trekke forhastede konklusjoner om Syrias bruk av kjemiske våpen, og at alle fakta må på bordet før landet eventuelt går til aksjon. Anklagene om bruk av kjemiske våpen har kommet på toppen av alle de andre meldingene om grusomme lidelser for Syrias sivile.Samtidig øker frykten for at borgerkrigen i Syria skal spre seg til nabolandene. Spesielt i Libanon har det vært jevnlige sammenstøt mellom tilhengere og motstandere av den syriske presidenten. BAKGRUNN:Al-Qaida truer med å sette fyr på Beirut Tirsdag bekreftet Hizbollah-leder Sayyed Nasrallah at den libanesiske militsen deltar i kamphandlingene i Syria på presidentens side. I en TV-tale sa Nasrallah at opposisjonen i Syria ikke er militært i stand til å velte Assads regime. - Syria har gode venner i regionen, som ikke vil tillate at Syria faller i hendene på Amerika, Israel og ekstremister, sa han, med henvisning til den sunni-ledede opprørsbevegelsen i Syria.
For første gang siden 20. mars viste Syrias president Bashar al-Assad seg offentlig onsdag.